અમદાવાદ: ગુરુવારે AMCની સ્ટેન્ડિંગ કમિટીમાં દબાણ હટાવો ઝુંબેશ દરમિયાન બેરોજગાર થયેલા ફેરિયાઓને અન્ય સ્થળે પ્લોટ આપવાનો નિર્ણય લેવાયો છે. કોર્પોરેશને ફેરિયાઓ માટે સર્વે કરવાની જાહેરાત પણ કરી છે. AMCના સ્ટેન્ડિંગ કમિટીના ચેરમેન અમૂલ ભટ્ટે કહ્યું કે, “31 ઓગસ્ટ સુધીમાં સર્વે અને ફેરિયાઓ માટે પ્લોટ નક્કી કરવાની પ્રક્રિયા પૂર્ણ કરી દેવામાં આવશે. ત્યાર બાદ ફેરિયાઓને જે-તે સ્થળે જગ્યા આપી દેવાશે. શહેરના દરેક ઝોનમાં ફેરિયાઓ માટે નિયત જગ્યા ફાળવાશે. દરેક ફેરિયાને સર્વેમાં આવરી લેવાશે. શહેરના મોટાભાગના વિસ્તારમાં સર્વે લગભગ પૂરો થયો છે. અન્ય એક સર્વે અને વેરિફિકેશનની કામગીરી થશે. સર્વે એક્સટર્નલ એજન્સી દ્વારા કરવામાં આવશે.”